Povzetek revizijskega poročila  
Pravilnost poslovanja Geološkega zavoda Slovenije

Računsko sodišče je izvedlo revizijo pravilnosti poslovanja **Geološkega zavoda Slovenije** (v nadaljevanju: zavod) v letu 2022. **Cilj revizije** je bil izrek mnenja o pravilnosti poslovanja zavoda.

Računsko sodišče je o **pravilnosti poslovanja zavoda** v letu 2022 izreklo **mnenje s pridržkom,** ker je ugotovilo, da je zavod napredoval javni uslužbenki v nasprotju z Zakonom o sistemu plač v javnem sektorju in jima zato izplačal za najmanj 2.701 EUR premalo plače. Poleg tega je zavod zaradi nepravilne določitve delovne dobe 4 javnim uslužbenkam izplačal za 158 EUR preveč dodatka za delovno dobo, v nasprotju z Uredbo o povračilih stroškov za službena potovanja v tujino pa je izplačal za 111 EUR preveč dnevnic. V nasprotju z Zakonom o javnih uslužbencih je zaposlenim zagotovil pravice, ki nimajo podlage v relevantnih predpisih, in s tem obremenil javna sredstva v skupnem znesku 12.666 EUR, zaradi kršitve Zakona o delovnih razmerjih pa ni zagotovil enakopravne dostopnosti delovnih mest za vse zainteresirane kandidate pod enakimi pogoji. Pri izbiri izvajalcev storitev in dobaviteljev blaga v vrednosti najmanj 137.662 EUR ni ravnal v skladu z Zakonom o javnem naročanju, brez podlage v predpisih pa je 8.560 EUR porabil za izplačilo denarnih nagrad. V zadnjih 5 letih ni izvedel popisa knjižničnega gradiva, o odpisu sredstev in načinu likvidacije opreme, za katero je bil podan predlog za izločitev iz uporabe, pa ni odločal pristojen organ, kot to določa Zakon o računovodstvu. Obračunal in izkazal je za 731 EUR previsoke stroške amortizacije. Pri prodaji in oddaji premoženja v najem ni ravnal v skladu z Zakonom o stvarnem premoženju države in samoupravnih lokalnih skupnosti, v nasprotju s pogodbenimi določili pa ni izdelal zaključnega finančnega poročila o dejanski in namenski porabi celotnih pogodbenih sredstev za financiranje rudarske javne službe in sofinanciranje geološke strokovne službe.

Zavod je vse ugotovljene nepravilnosti odpravil že med revizijskim postopkom.

Ljubljana, 10. julija 2024